Juc fariseo runami cargan Nicodemo jutiyog.
Payga Israel runacunapa autoridäninmi cargan.
Paymi tsacaylapa Jesús cagman aywargan parlananpag.
Chayaycurmi caynog nergan:
“Milagrucunata rurashgayquita musyarmi tantyapäcö Tayta Dios yanapaycäshushgayquita,
tayta.
Tsaymi musyapäcö nogacunata yachatsimänayquipag cachamushushgayquita.”
Tsauraga Jesús caynog nergan:
“Runacuna Tayta Diospa naupanman chayananpäga yapayragmi yurinman.
Yapay mana yurerga manami pipis gloriaman chayangapagtsu.”
Tsauraga Nicodemo caynog taporgan:
“¿Imanogpatag runacuna yapay yurinman yurishgana caycarga?
¿Cutinmantsurag mamanpa pachanman yapay yurinanpag?”
Tsauraga Jesús caynog nergan:
“Manami runacuna mamanpa pachanman cutinanpagtsu niycä,
sinöga Santu Espiritupa munayninwan yapay yurinanpagmi.
Pipis yacuwan y Santu Espiritupa munayninwan yapay mana yurerga manami Tayta Diospa naupanman chayangapagtsu.
Manami pipis mamanpita yurishgalanpitatsu salvashga canga,
sinöga Santu Espiritupa munayninwan yurishganpitaragmi.
Gloriaman chayananpag lapan runa yapayragmi yurinman niptë ama mantsacaytsu.
Wayrämogta mayarpis runacuna manami musyantsu maypita wayra shamushganta ni maypa aywashgantapis.
Tsaynoglami runacuna mana tantyapäcuntsu yapay yurishganog cananpag Santu Espíritu imata rurashgantapis.”
Tsaynog niptinmi Nicodemo nergan:
“Nogaläpis tsaytaga manami tantyätsu,
tayta.”
Tsaynog niptinmi Jesús caynog nergan:
“Israel runacunapa yachatsegnin caycar ¿manacu tsayta tantyanqui?
Tsay nishgäcunata mana tantyaptiquipis nogaga gamta wilapaycä musyashgätami.
Tsaynog captinpis gamcuna manami criyipäcunquitsu nishgäta.
Runacuna yapay yurishganog cananpag nishgäta mana criyiycarga ¿imanogpatag criyipäcunquiman masta niptëpis?
“Manami pipis gloriaman aywarcur cutimushgatsu tsaycho imanog cashgantapis runacunata wilananpag.
Nogami itsanga gloriapita cay patsaman shamushcä.
Tsaymi rasun cagta runacunata wilapä.
Pipis nogata chasquicamagcunaga gloriacho cushishgami imayyagpis cawangapag.
Tsaynog cawananpäga puntata noga wanushagragmi.
Chunyag tsaqui jircacho culebra picashganpita runacuna aliyänanpag broncipita rurashga culebrata Moisés shawashgannogmi nogapis cruzcho wanushag chasquicamag runacuna salvacärinanpag.”
Runacunata cuyashpanmi Tayta Dios cachamorgan cuyay tsurinta.
Tsaynogpami pipis Tayta Diospa tsurinta chasquicur payman yäracog cäga infiernuman manana gaycushgatsu canga,
sinöga gloriamanmi chayanga imayyagpis tsaycho cawananpag.
Tayta Diosnintsega tsurinta cachamorgan payman yäracogcunata salvananpagmi.
Tsaymi Tayta Diospa tsurinman yäracog cäga gloriaman chayangapag.
Mana yäracog cagmi itsanga infiernuman gaycushga cangapag.
Paycunaga jutsa rurashgancunata cachariyta manami munantsu.
Tsaymi Tayta Diospa tsurin cay patsaman shamushga captinpis payta mana chasquicärintsu.
Tayta Diospa tsurinta chasquicog cagmi itsanga jutsa ruraycunata cacharin.
Tsaynog cacharinanpäga Tayta Diosnintsimi payta yanapan.